
I.

Charakteristika

Silné zadymenie značne sťažuje zásah, najmä záchranu osôb, vyvoláva paniku, znižuje viditeľnosť a vzniká nebezpečenstvo straty orientácie, intoxikácie a výbuchu. Silné zadymenie sťažuje zabezpečovanie miesta horenia a prístup            k nemu, čím sa znižuje účinnosť hasenia a zvyšuje sa spotreba hasiacej látky; spôsobuje zvýšené požiadavky na množstvo dýchacej techniky a skracuje čas nasadenia hasičov.

II.

Úlohy a postup činnosti
V prípade hasenia požiaru pri silnom zadymení treba
a)  určiť viac prieskumných skupín, využiť infrakameru a ďalšie technické zariadenia na vyhľadávanie osôb a zabezpečenie miesta horenia; vykonávať opatrenia na obmedzenie rizika pre zasahujúcich hasičov, ktoré vyplýva zo straty orientácie; ide najmä o používanie vodiacich lán alebo hadicového vedenia,

b) usmerniť odvod tepla a dymu požadovaným smerom (prirodzená ventilácia alebo umelá ventilácia s využitím zariadení na odvod tepla a dymu) a vykonať opatrenia na odstránenie dymu najmä zo schodiskových priestorov a z ostatných únikových ciest  alebo evakuačných  ciest,
c)   dôsledne používať dýchacie prístroje a zabezpečiť ich dostatočnú zálohu,

d) zistiť, či sa v zadymenom priestore alebo v priestoroch ohrozených dymom nenachádzajú predmety, ktoré by mohol dym poškodiť alebo znehodnotiť a zabezpečiť čo najrýchlejšie vyvetranie alebo evakuáciu,

e) 
počítať s nebezpečenstvom výbuchu splodín nedokonalého horenia a byť ostražitý pri otváraní dverí a okien; v silne zadymených miestnostiach s vysokou teplotou môže dôjsť k vzniku žíhaných plameňov, náhlemu vzplanutiu v celom priestore alebo k explozívnemu horeniu; treba mať pripravený zavodnený útočný prúd a až potom miestnosť otvoriť, 

f)  
pri zásahu v zadymených priestoroch, kde je nízka viditeľnosť, pracovať prikrčený, čo najviac pri zemi, kde je menšia hustota dymu a lepšia viditeľnosť,

g)  na vhodnom mieste odvetrávať priestory pomocou prenosných ventilátorov. 

III.

Očakávané zvláštnosti

  Pri hasení požiaru pri silnom zadymení treba počítať s týmito komplikáciami:

a)  vznik paniky na miestach, kde je sústredený väčší počet osôb,

b)   sťažené vykonávanie prieskumu a zásahu vzhľadom na malú viditeľnosť,

c)   pri odvetrávaní zadymených priestorov,

d)   zapálenie horľavých predmetov na ceste odvodu dymu,

e) strata funkcie spaľovacích motorov vecných prostriedkov (motorové píly alebo rozbrusovacie agregáty),

f)   vznik a pôsobenie vodných roztokov kyselín,

g)  výbuch splodín nedokonalého horenia,

h) potreba väčšieho počtu osvetľovacej techniky a prostriedkov na zabezpečenie orientácie.

